1. päev  Väljalend Tallinnast Kairosse. Transfeer hotelli. Majutume 4* hotellis koos hommikusöökidega. Ööbimine Kairos.    2. päev  Hommikusöök hotellis.  Peale hommikusööki sõidame vaatama läbi aegade kõige kuulsamat inimkätega loodud maailmaimet - Egiptuse püramiide. Jalutame Giza väljal ja naudime rahvarohket saginat ning läbi Orutempli jõuame igavesti naeratava sfinksi juurde. Kuuleme jutustust inimajaloo hällist ja iidsete egiptlaste uskumusest elusse teispoolsuses ning saame teada, miks ja kuidas toimus mumifitseerimine. Külastame ka kunagise Egiptuse pealinna Memphise ja tänu säilinud astmikpüramiidile kuulsa Saqqara alasid.  Lõunasöök on väljasõidu  hinnas (joogid lisatasu eest). Õhtul tutvume tuledesäras suurlinnaga Niiluse õhtusöögikruiisil (lisatasu eest), kus kena jõelaeva pardal seilates naudime kohalikke roogasid ja egiptusepärast meelelahutust. Õhtusöögikruiisil on joogid lisatasu eest. Ööbimine Kairos.    3. päev  Hommikusöök hotellis. Peale hommikusööki tutvume maailmakuulsa Egiptuse muuseumiga, mille väljapanekute seas on hulganisti sarkofaage, monumente, papüüruseid ja teisi iidseid aardeid. Tegemist on ühe  rikkalikuma kollektsiooniga muuseumiga kogu maailmas ning Egiptuse muuseumi külastust peetakse iga ajaloohuvilise reisija tipphetkeks Egiptuses. Kairo kohal kõrgub majesteetlik Mohamed Ali poolt rajatud tsitadell, mille krooniks on nelja minaretiga kaunis mošee, kuhu on vastupidiselt traditsioonile lubatud siseneda ka mitteislamiusulisel külastajal. Kõrgelt tsitadellist avaneb suurlinnale vaade, millesarnast pole võimalik kogeda kusagil mujal Kairos. Külastame ka Põhja-Aafrika suurimat basaari - Khan  el-Khalili turgu, mida lisaks kauplemiskohale peetakse ka vaimuinimeste suurimaks inspiratsiooniallikaks. Turg on mõjutanud mitme põlvkonna kunstnike ja käsitöömeistrite elu ning vaatamata sellele, et tänapäeval ei ole Khan el-Khalilil tuhande ja ühe öö muinasjutus kirjeldatuga enam palju ühist, võib seal jalutades ja turu igapäevast saginat ning rahvarohkust jälgides leida end kui vanaaegsest seiklusfilmist. Lõunasöök on väljasõidu hinnas (joogid lisatasu eest). Hiljem sõidame bussiga Aleksandriasse. Majutumine  hotelli (koos hommikusöökidega) ja ööbimine Aleksandrias.    4. päev  Hommikusöök hotellis. Peale hommikusööki tutvume linnaga, mille rajas Aleksander Suur kreeka linnade eeskujul ning tõepoolest - Aleksandrias on nii Vahemeri kui ka tänapäeva Araabia omavahel tihedalt põimunud, moodustades kordumatu, ülejäänud Egiptusest täiesti erineva atmosfääri. See linn on rikas nii arheoloogiliste leidude kui imekaunite palazzo'de poolest, siin leidub nii amfiteatreid, katakombe, sambaid  kui ka ülikaasaegset arhitektuuri, mille tuntuimaks näiteks on valgusküllane ja moodsat klaasskulptuuri meenutav Aleksandria raamatukogu. Väljasõidu ajal külastame katakombe ja Kayetbay tsitadelli ning sööme üheskoos lõunat (lõunasöök on hinnas, joogid lisatasu eest). Sõidame El-Alameini, kus majutume hotelli (hommiku- ja õhtusöökidega). Õhtusöök ja ööbimine El-Alameinis.    5. päev  Hommikusöök hotellis. Peale hommikusööki alustame teekonda Egiptuse läänekõrbes asuvasse Siwa  oaasi. Tegemist on Egiptuse kõige läänepoolseima asustatud oaasiga, mis paikneb vaid 65 km kaugusel naaberriigi Liibüa piirist ning oli juba antiikaegadel tuntud kui karavaniteede ristumiskoht. Siwa oaasi südames olev samanimeline asula paikneb merepinnast paarikümne meetri võrra madalamal ja on ümbritsetud väikeste mägedega. Suviti on siin väga kuum, kuid ka talvel on päevad piisavalt soojad. Siwas asub üle paarisaja loodusliku mineraalveeallika, mistõttu on siin head kasvutingimused nii oliividele kui  datlitele ning Siwa oaasi allikavett on tänapäeval võimalik osta pudeliga kõikjal Egiptuses. Siwa on kahtlemata müstiline paik, kuna liiva seest leitud vanaaja templite ja hauakambrite rahu ei riku suurearvulised külastajate massid ning oaasi elanikud tegelevad oma igapäevatoimetustega rahulikult ja kiirustamata. Oaasi ümbritsev kõrb aga erineb Punase mere rannikualadele jäävast kiviklibukõrbest kõrgete pehmete liivadüünide poolest, mille vahel võib leiduda nii kuumaveeallikaid kui ka külma veega  soolajärvekesi. Õhtusöök ja ööbimine El-Alameinis.    6. päev  Hommikusöök hotellis. Peale hommikusööki tutvume El-Alameiniga. El-Alamein oli Teise Maailmasõja ajal Põhja-Aafrika kuulsamaid lahinguvälju, millest on kirjutatud raamatuid ja loodud filme. Tolleaegsetest sündmustest jutustab ka kohaliku Militaarmuuseumi ekspositsioon, mille väljapanekute hulgas on nii huvitavaid dokumente, sõdurite kõrberõivastust kui ka põnevat lahingutehnikat. El-Alameini kaitstes langesid paljudest  rahvustest võitlejad ning seetõttu on sinna rajatud mitu memoriaalkalmistut, mille külastamine avab meile juba nii palju käsitletud Teise Maailmasõja sündmusi ehk hoopis uuest vaatenurgast. On tõepoolest isemoodi kogemus näha kesk liivast tühermaad ja kõrbetuuli matusepaiku üle 4200 sakslasele, 4800 itaallasele ja enam kui 7300 võitlejale Inglismaalt, Uus-Meremaalt, Austraaliast, Lõuna-Aafrikast ja mujalt. Õhtusöök ja ööbimine El-Alameinis.    7. päev  Hommikusöök hotellis.  Registreerume hotellist välja ja sõidame tagasi Kairosse, kus majutume hotelli (hommikusöökidega). Ööbimine Kairos.    8. päev  Hommikusöök hotellis. Registreerume hotellist välja ja sõidame Kairo lennujaama. Tagasilend Tallinnasse.